Na osnovu člana 105 stav 5 Zakona o postupanju prema maloljetnicima u krivičnom postupku („Službeni list CG”, br. 64/11, 1/18 i 64/26), Ministarstvo pravde donijelo je

PRAVILNIK
O PROGRAMU I NAČINU SPROVOĐENJA OBUKE ZA MEDIJACIJU IZMEĐU MALOLJETNIKA I OŠTEĆENOG 

I. OSNOVNE ODREDBE
Predmet
Član 1
Ovim pravilnikom propisuju se program i način sprovođenja obuke za medijaciju između maloljetnika i oštećenog (u daljem tekstu: obuka), kao i obrazac uvjerenja o završenoj obuci.

Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Cilj obuke
Član 3
Cilj obuke je unapređenje profesionalnih kompetencija medijatora za sprovođenje medijacije između maloljetnika i oštećenog (u daljem tekstu: učesnici obuke), u skladu sa međunarodnim i evropskim standardima, principima restorativne pravde i pravosuđa po mjeri djeteta.

Program obuke
Član 4
Obuku sprovodi Centar za alternativno rješavanje sporova (u daljem tekstu: Centar) u skladu sa programom obuke koji se zasniva na principima restorativne pravde, poštovanja prava djeteta, pravosuđa po mjeri djeteta, dobrovoljnosti, nepristrasnosti, povjerljivosti, individualizovanog pristupa, međuinstitucionalne saradnje i kontinuiranog profesionalnog usavršavanja.
Program obuke iz stava 1 ovog člana sastavni je dio ovog pravilnika (Prilog 1).

II. NAČIN SPROVOĐENJA OBUKE I IZDAVANJE UVJERENJA

Trajanje obuke
Član 5
Obuka traje 40 sati i sprovodi se, po pravilu, tokom pet radnih dana. 
Obuka se može realizovati kao početna specijalizovana obuka, dok se pojedini moduli i tematske cjeline mogu koristiti i u okviru kontinuiranog stručnog usavršavanja, u skladu sa godišnjim programom rada Centra za alternativno rješavanje sporova.
Obuka se može organizovati kao neposredna, onlajn ili kombinovana obuka.

Struktura programa
Član 6
Program obuke sastoji se od teorijskog i praktičnog dijela. 
Teorijski dio obuhvata sticanje stručnih znanja iz oblasti prava djeteta, restorativne pravde, međunarodnih i evropskih standarda, nacionalnog zakonodavstva i pravila sprovođenja medijacije između maloljetnika kao učinioca krivičnog djela i oštećenog. 
Praktični dio obuhvata analizu slučajeva iz prakse, simulacije pojedinačnih faza postupka medijacije, integrativne simulacije cjelokupnog postupka i procjenu sposobnosti učesnika da stečena znanja, vještine i profesionalne kompetencije primijene u konkretnim profesionalnim situacijama. 

Sadržaj programa
Član 7
Program obuke obuhvata sljedeće module:
1) međunarodni i evropski standardi, prava djeteta i restorativna pravda;
2) osnovni principi Konvencije o pravima djeteta i njihova primjena u medijaciji;
3) pravni okvir, institucionalne uloge i profesionalni mandat medijatora;
4) razumijevanje djeteta, individualne okolnosti i procjena uslova za učešće u medijaciji;
5) komunikacija sa djecom i drugim učesnicima u postupku medijacije;
6) priprema medijacije: odvojeni razgovori sa maloljetnikom i oštećenim i procjena uslova za zajednički razgovor; 
7) III faza – zajednički razgovor i metode vođenja medijacije;
8) sporazum, okončanje postupka, dokumentovanje, praćenje i međuinstitucionalna saradnja;
9) integrativne simulacije cjelokupnog postupka medijacije i procjena profesionalnih kompetencija.

Predavači
Član 8
Obuku izvode predavači Centra i druga lica koja posjeduju odgovarajuća stručna znanja i iskustvo u oblasti restorativne pravde, medijacije, prava djeteta, psihologije, socijalnog rada, kriminalistike ili drugih relevantnih oblasti.
Prilikom određivanja predavača vodiće se računa o zastupljenosti multidisciplinarnog pristupa.

Praćenje i procjena ostvarenosti ishoda učenja
Član 9
Tokom sprovođenja obuke prati se ostvarivanje planiranih ishoda učenja i razvoj profesionalnih kompetencija učesnika obuke.  
Praćenje i procjena mogu obuhvatiti:
1) procjenu znanja; 
2) procjenu praktičnih zadataka i studija slučaja; 
3) posmatranje praktičnih vježbi i simulacija; 
4) samoprocjenu učesnika; 
5) strukturisanu povratnu informaciju predavača.
U završnom dijelu obuke vrši se praktična procjena sposobnosti učesnika da primijene stečene kompetencije kroz integrativnu simulaciju postupka medijacije. 

Izdavanje i sadržaj uvjerenja
Član 10
Centar izdaje uvjerenje o završenoj obuci učesniku obuke koji je pohađao obuku u skladu sa programom obuke.
Uvjerenje o završenoj obuci izdaje se na obrascu koji sadrži:
1) Grb Crne Gore;
2) [bookmark: _Hlk239150900]naziv: „CRNA GORA”;
3) naziv: „MINISTARSTVO PRAVDE”;
4) naziv: „CENTAR ZA ALTERNATIVNO RJEŠAVANJE SPOROVA”;
5) naziv: „UVJERENJE O ZAVRŠENOJ OBUCI ZA MEDIJACIJU IZMEĐU MALOLJETNIKA I OŠTEĆENOG”;
6) mjesto za ime i prezime učesnika obuke;
7) podatak o trajanju obuke;
8) datum završetka obuke;
9) broj uvjerenja;
10) mjesto izdavanja;
11) datum izdavanja;
12) [bookmark: _Hlk239151146]mjesto za potpis ovlašćenog lica Centra za alternativno rješavanje sporova;
13) mjesto za pečat Centra za alternativno rješavanje sporova.
Obrazac iz stava 2 ovog člana sastavni je dio ovog pravilnika (Obrazac 1).


III. ZAVRŠNA ODREDBA

Stupanje na snagu
Član 11
Ovaj pravilnik stupa na snagu osmog dana od dana objavljivanja u „Službenom listu Crne Gore”.

